b'\n_START_ARTICLE_\nDiktatorius (filmas)\n_START_SECTION_\nSiu\xc5\xbeetas\n_START_PARAGRAPH_\nVadija jau 14 met\xc5\xb3 valdoma diktatoriaus Aladino, kuris nusiteik\xc4\x99s prie\xc5\xa1 vakarus, \xc5\xbeydus, kuria atomin\xc4\xaf ginkl\xc4\x85 ir yra saugomas sargybini\xc5\xb3-amazoni\xc5\xb3. JTO saugumo tarybai pagrasinus karine intervencija \xc4\xaf Vadij\xc4\x85, Aladinas i\xc5\xa1vyksta \xc4\xaf JAV sakyti kalbos JTO r\xc5\xabmuose. Ta\xc4\x8diau \xc4\x8dia jis pagrobiamas, o Aladino d\xc4\x97d\xc4\x97 Tamiras paskiria vaidinti Aladin\xc4\x85 piemen\xc4\xaf Efavad\xc4\x85. Tamiras siekia paskelbti demokratij\xc4\x85 ir ja prisideng\xc4\x99s gauti peln\xc4\x85 i\xc5\xa1 naftos eksporto. Tikrasis Aladinas i\xc5\xa1sigelb\xc4\x97ja, bet netenka savo barzdos, tod\xc4\x97l yra nebeatpa\xc5\xbe\xc4\xafstamas. Jis susipa\xc5\xbe\xc4\xafsta su feministe Zoja, o v\xc4\x97liau sutinka buvus\xc4\xaf Vadijos branduolin\xc4\x97s programos vad\xc4\x85 Nadal\xc4\xaf (kur\xc4\xaf pasiunt\xc4\x97 myriop, bet jis liko gyvas). Nadalis siekia pad\xc4\x97ti Aladinui gr\xc4\xaf\xc5\xbeti \xc4\xaf vald\xc5\xbei\xc4\x85, kad toliau gal\xc4\x97t\xc5\xb3 gaminti raketas. Aladinas \xc4\xafsidarbina Zojos parduotuv\xc4\x97je, kuri tiekia maist\xc4\x85 \xe2\x80\x9eLancaster\xe2\x80\x9c vie\xc5\xa1bu\xc4\x8diui, kur gyvena Vadijos delegacija, ir tikisi per j\xc4\x85 patekti vidun. Su Nadalio pagalba Aladinas gauna barzd\xc4\x85 ir ruo\xc5\xa1iasi pasirodyti JTO taryboje, ta\xc4\x8diau Zoja, su\xc5\xbeinojusi, kad bendrauja su diktatoriumi, nenori jam pad\xc4\x97ti. Patek\xc4\x99s \xc4\xaf trib\xc5\xabn\xc4\x85, Aladinas, prie\xc5\xa1ingai nei visi tik\xc4\x97josi (pagal Tamiro plan\xc4\x85), paskelb\xc4\x97, kad diktat\xc5\xabra yra daug geriau, negu demokratija, ta\xc4\x8diau v\xc4\x97liau i\xc5\xa1vyd\xc4\x99s Zoj\xc4\x85, persigalvoja, ir paskelbia \xc4\xafvesi\xc4\x85s demokratij\xc4\x85 Vadijoje._NEWLINE_V\xc4\x97liau vaizduojama, kad Vadijos \xe2\x80\x9elaisvuose rinkimuose\xe2\x80\x9c visi balsavo u\xc5\xbe Aladin\xc4\x85. Po met\xc5\xb3 vyksta jo vestuv\xc4\x97s su Zoja, ta\xc4\x8diau paai\xc5\xa1k\xc4\x97ja, kad ji yra \xc5\xbeyd\xc4\x97.\n_START_SECTION_\nGamyba ir reakcijos\n_START_PARAGRAPH_\nFilmas filmuotas Maroke, Ispanijoje (Sevilijos \xe2\x80\x9ePlaza de Espa\xc3\xb1a\xe2\x80\x9c r\xc5\xabmuose, Fuerteventuroje), JAV (Niujorke). Filme panaudoti vaizdo \xc4\xafra\xc5\xa1ai i\xc5\xa1 vie\xc5\xa1\xc5\xb3 Barako Obamos, Hilari Klinton ir Deivido Kamerono kalb\xc5\xb3, smerkian\xc4\x8di\xc5\xb3 Muamar\xc4\x85 al Kadaf\xc4\xaf. Filmo garso takeliui panaudota Panjabi MC, Souad Massi, Khaled, Ali Hassan Kuban ir kt. muzika._NEWLINE_Kritik\xc5\xb3 vertinimai buvo teigiami, bet konservatyv\xc5\xabs ir ma\xc5\xbeesni, nei u\xc5\xbe \xe2\x80\x9eBorat\xc4\x85\xe2\x80\x9c. Film\xc4\x85 u\xc5\xbedrausta rodyti Tad\xc5\xbeikistane, Turkm\xc4\x97nistane ir Baltarusijoje.'